આ પ્રસંગે પશ્ર્ચિમ ક્ષેત્રના વ્યવસ્થા પ્રમુખ હસમુખભાઈ પટેલે કહ્યું હતું કે, ભગવાન શ્રીરામ ૧૪ વર્ષના વનવાસ બાદ પત્ની સીતા અને ભાઈ લક્ષ્મણ સાથે મહેલના ઝખામાં તેમનું વનવાસી જીવન વાગોળતા હતા, ત્યારે લક્ષ્મણે ગુસ્સાપૂર્વક કહ્યું કે, આપણો ૧૪ વર્ષનો મહત્ત્વનો સમયગાળો જંગલમાં વેડફાઈ ગયો. ત્યારે ભગવાન શ્રીરામે કહ્યું, કોઈ આદર્શ માટે જીવન ખર્ચાઈ જાય તે જીવન અન્ય માટે આદર્શ બની જાય છે. ભગવાન શ્રીરામનું જીવન આજે લોકોના માટે આદર્શ બની ગયું છે. બરોબર આવું જ પૂ. શ્રી દાદાના જીવનનું છે. રા. સ્વ. સંઘના જેટલા પણ પ્રચારકો થયા છે તેમનું જીવન આદર્શ બની ગયું છે. તેઓશ્રીએ દાદાના પ્રેરણાદાયી જીવનને વાગોળતાં જણાવ્યું હતું કે, સંઘનું કામ કાર્યકર્તા ઘડવાનું છે અને તે કામ પૂરો સમય આપવાથી જ થાય છે. આ બાબત હું તેમની પાસેથી શીખ્યો છું.